Rūkymas ir alkoholis - Rūkant silpnėja audinių kraujotaka, prasčiau gija visos žaizdos, tiek ir pooperacinės, esančios burnoje po implantacijos. Rekomenduojama mesti rūkyti likus kelioms savaitėms iki operacijos ir nepradėti rūkyti iš viso ar bent 2 savaites po operacijos.
Sportas ir laisvalaikis - 1-3 d. po implantacijos nerekomenduojama spotuoti, eiti į pirtį.
Maistas - pirmą parą po implantacijos nevartoti karšto maisto ir karštų gėrimų. 7-10 dienų po operacijos rekomenduojamas minkštas maistas. Kietas aštrus maistas gali pakenkti gyjančiai žaizdai ir sukelti priešlaikinį implanto atsidengimą. Jei atlikta vienos stadijos implantacija, rekomenduojama minkštą maistą valgyti 3-4 savaites ir nekramtyti operuota puse, kad kramtymas nepakenktų implanto integracijai į kaulą.
Vaistai - paskirtus nesteroidinius vaistus nuo skausmo ir uždegimo (Ibuprofenum) vartokite nurodytomis dozėmis ir intervalais. Jei buvo paskirtas antibiotikų kursas, būtina sugerti visą antibiotikų kursą, net jaučiant sveikatos būklės pagerėjimą
Skalavimas - pirmą parą po implantavimo nerekomenduojama skalauti burnos. Galima gerti nekarštus skysčius. Po 1-1,5 paros galima pradėti skalauti jums paskirtais antibakteriniais tirpalais, nenaudojant didelės jėgos. Tirpalas burnoje palaikomas apie 1 minutę, po to išspjaunamas. Paskirtus skalavimo skysčius naudoti iki siūlių pašalinimo.
Higiena - Nuo antros pooperacinės paros dantys turi būti valomi dantų šepetėliu ir pasta. Profesionali burnos higiena turi būti atliekama kas 3 mėn. siekiant sumažinti lėtinės infekcijos buvimą burnoje.
Patinimas ir skausmas - 1-7 d. po implantacijos  galimas silpnas skausmas,maudimas ir tinimas. Skausmo malšinimui vartokite jums paskirtus vaistus nurodytomis dozėmis. Jei jaučiate stiprų skausmą, kreipkitės į jus operavusį gydytoją.
Siūlės ir pooperacinė kontrolė - Siūlės išimamos 7-10 dieną po operacijos. Po 12 savaičių po operacijos reikia apsilankyti pas operavusį gydytoją klinikinei ir radiologinei apžiūrai. Būtina nuolat sekti gleivinės ir protezų būklę, esant įtarimams – atlikti ne tik klinikinį, bet ir rentgenologinį tyrimą.